CELEX: 32021D1221(01)
Language: el
Date: 2021-12-20 00:00:00
Title: Αποφαση της Επιτροπης της 20ής Δεκεμβρίου 2021 σχετικά με τη δημοσιονομική διαχείριση του μηχανισμού αλληλασφάλισης που θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου για δράσεις στο πλαίσιο του έβδομου προγράμματος-πλαισίου, του προγράμματος «Ορίζων 2020», του προγράμματος «Ορίζων Ευρώπη» και των προγραμμάτων Ευρατόμ 2021/C 514 I/03

21.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  CI 514/6
               
            
         ΑΠΟΦΑΣΗ ΤΗΣ ΕΠΙΤΡΟΠΗΣ
         της 20ής Δεκεμβρίου 2021
         σχετικά με τη δημοσιονομική διαχείριση του μηχανισμού αλληλασφάλισης που θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου για δράσεις στο πλαίσιο του έβδομου προγράμματος-πλαισίου, του προγράμματος «Ορίζων 2020», του προγράμματος «Ορίζων Ευρώπη» και των προγραμμάτων Ευρατόμ
         (2021/C 514 I/03)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας,
         Έχοντας υπόψη τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», τον καθορισμό των κανόνων συμμετοχής και διάδοσής του, και για την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (1), και ιδίως το άρθρο 37 παράγραφος 2,
         Έχοντας υπόψη τον κανονισμό (Ευρατόμ) 2021/765 του Συμβουλίου, της 10ης Μαΐου 2021, σχετικά με τη θέσπιση προγράμματος έρευνας και κατάρτισης της Ευρωπαϊκής Κοινότητας Ατομικής Ενέργειας για την περίοδο 2021-2025, με το οποίο συμπληρώνεται το πρόγραμμα-πλαίσιο για την έρευνα και την καινοτομία «Ορίζων Ευρώπη» και σχετικά με την κατάργηση του κανονισμού (Ευρατόμ) 2018/1563 (2), και ιδίως το άρθρο 9 παράγραφος 5,
         Εκτιμώντας τα ακόλουθα:
         
                     (1)
                  
                  
                     Σκοπός του μηχανισμού αλληλασφάλισης (στο εξής: ΜΑΑ) είναι να καλύπτει τον κίνδυνο που συνδέεται με τη μη είσπραξη ποσών οφειλόμενων από δικαιούχους βάσει της απόφασης αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου (3) (στο εξής: έβδομο πρόγραμμα-πλαίσιο), του κανονισμού (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (4) (στο εξής: Ορίζων 2020), του κανονισμού (ΕΕ) 2021/695 (στο εξής: Ορίζων Ευρώπη), των αποφάσεων του Συμβουλίου 2006/976/Ευρατόμ (5), 2012/93/Ευρατόμ (6) και των κανονισμών (Ευρατόμ) αριθ. 1314/2013 (7), 2018/1563 (8) και 2021/765 (στο εξής: προγράμματα Ευρατόμ). Η Επιτροπή πρόκειται να θεσπίσει ειδικούς κανόνες για τη λειτουργία του ΜΑΑ.
                  
               
                     (2)
                  
                  
                     Για την αποτελεσματική λειτουργία του ΜΑΑ, καθώς και για την παρακολούθηση και την εποπτεία της χρηστής δημοσιονομικής διαχείρισης των χρηματοοικονομικών συναλλαγών του, είναι απαραίτητος ο διορισμός διαχειριστή του ΜΑΑ, ο οποίος θα πρέπει να είναι ορισθείσα υπηρεσία υπεύθυνη για τη συνολική διαχείριση του ΜΑΑ, διαχειριστή των χρηματοοικονομικών περιουσιακών στοιχείων του ΜΑΑ επιφορτισμένου με την υλοποίηση της διαχείρισης των περιουσιακών στοιχείων και λογιστή του ΜΑΑ.
                  
               
                     (3)
                  
                  
                     Προκειμένου να διασφαλιστεί η νομιμότητα των συναλλαγών που διενεργούνται στο πλαίσιο του ΜΑΑ, είναι αναγκαίο να ανατεθούν οι σχετικές εξουσίες από την Επιτροπή ή εντός αυτής σε πρόσωπα που ασκούν, κατά συνέπεια, καθήκοντα κύριου διατάκτη. Οι κύριοι διατάκτες θα πρέπει να έχουν τη δυνατότητα να μεταβιβάζουν περαιτέρω τις σχετικές εξουσίες σε δευτερεύοντες διατάκτες σύμφωνα με τους εσωτερικούς κανόνες της Επιτροπής (9).
                  
               
                     (4)
                  
                  
                     Προκειμένου να διασφαλιστούν η διαφάνεια και η σαφήνεια σχετικά με τη λειτουργία του ΜΑΑ, είναι αναγκαίο να καθοριστούν οι κανόνες σχετικά με τους λεπτομερείς ρόλους και τις αρμοδιότητες των διαφόρων υπηρεσιών της Επιτροπής και των κύριων διατακτών, καθώς και οι διαδικασίες και οι κανόνες που διέπουν ιδίως τις συνεισφορές, τις επιστροφές και τις παρεμβάσεις του ΜΑΑ.
                  
               
                     (5)
                  
                  
                     Δεδομένου του περιβάλλοντος χαμηλών ή αρνητικών επιτοκίων που επικρατεί ήδη επί σειρά ετών στις χρηματοπιστωτικές αγορές, υπάρχει πραγματικός κίνδυνος να υπάρξουν περίοδοι κατά τη διάρκεια των οποίων οι αρνητικές χρηματοοικονομικές αποδόσεις (συμπεριλαμβανομένων των διοικητικών και τραπεζικών προμηθειών, των αποτελεσμάτων των συναλλαγών και της αποτίμησης των περιουσιακών στοιχείων) ενδέχεται να θέσουν σε κίνδυνο την ικανότητα λειτουργίας του ΜΑΑ. Προκειμένου να διατηρηθεί η ικανότητα λειτουργίας του ΜΑΑ, οι εν λόγω προμήθειες και δαπάνες μπορούν να καταβάλλονται από άλλες πηγές πέραν των χρηματοοικονομικών αποδόσεων του ΜΑΑ, οι οποίες θα πρέπει να δεσμεύονται για την κάλυψη του κινδύνου που συνδέεται με τη μη είσπραξη ποσών οφειλόμενων από δικαιούχους.
                  
               
                     (6)
                  
                  
                     Τυχόν εσωτερικά ή εξωτερικά έσοδα για ειδικό προορισμό που προκύπτουν από προηγούμενα και τρέχοντα προγράμματα-πλαίσια έρευνας και καινοτομίας, καθώς και από οποιοδήποτε άλλο πρόγραμμα που συμμετέχει στον ΜΑΑ, εάν είναι απαραίτητο, θα πρέπει να χρησιμοποιούνται για την πληρωμή αρνητικών τόκων, διοικητικών και τραπεζικών προμηθειών για τη διαχείριση του ΜΑΑ, των αποτελεσμάτων συναλλαγών και της αποτίμησης περιουσιακών στοιχείων του ΜΑΑ, καθώς και των τόκων υπερημερίας επί της επιστροφής που οφείλεται στους δικαιούχους. Θα πρέπει επίσης να είναι δυνατή, εφόσον είναι αναγκαίο, η χρήση των εν λόγω πηγών για την εκπλήρωση νομικών και συμβατικών υποχρεώσεων της Ένωσης.
                  
               
                     (7)
                  
                  
                     Δεδομένου ότι ο ΜΑΑ αντικαθιστά το Ταμείο Εγγυήσεων των Συμμετεχόντων που συστάθηκε με τον κανονισμό (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου (10), η απόφαση C(2013) 9092 της Επιτροπής (11) θα πρέπει να καταργηθεί και να αντικατασταθεί από την παρούσα απόφαση,
                  
               ΑΠΟΦΑΣΙΖΕΙ:
         
            Άρθρο 1
            
               1.   Η Επιτροπή αναθέτει τη δημοσιονομική και διοικητική διαχείριση του ΜΑΑ στη Γενική Διεύθυνση Έρευνας και Καινοτομίας (στο εξής: ΓΔ RTD ή ορισθείσα υπηρεσία) για δράσεις στο πλαίσιο του έβδομου προγράμματος-πλαισίου, του προγράμματος «Ορίζων 2020», του προγράμματος «Ορίζων Ευρώπη» και των προγραμμάτων Ευρατόμ.
            
            
               2.   Η Επιτροπή αναθέτει τα καθήκοντα του διαχειριστή χρηματοοικονομικών περιουσιακών στοιχείων του ΜΑΑ στη Γενική Διεύθυνση Προϋπολογισμού.
            
            
               3.   Η κατανομή καθηκόντων και εργασιών μεταξύ της ορισθείσας υπηρεσίας και του διαχειριστή χρηματοοικονομικών περιουσιακών στοιχείων σε σχέση με τον ΜΑΑ καθορίζεται σε συμφωνία επιπέδου εξυπηρέτησης σύμφωνα με τις λειτουργίες και τις αρμοδιότητες που καθορίζονται στην παρούσα απόφαση.
            
         
         
            Άρθρο 2
            Οι κανόνες και διαδικασίες του ΜΑΑ καθορίζονται στο παράρτημα.
         
         
            Άρθρο 3
            
               1.   Η Επιτροπή αναθέτει στους διατάκτες, όπως αναφέρεται στους κανόνες και τις διαδικασίες του ΜΑΑ που παρουσιάζονται στο παράρτημα, εξουσίες για την έγκριση παρεμβάσεων από τον ΜΑΑ και την επιστροφή συνεισφορών στους δικαιούχους.
            
            
               2.   Η Επιτροπή εξουσιοδοτεί τους ίδιους διατάκτες να εκτελούν τα έσοδα από τον ΜΑΑ στο πλαίσιο του έβδομου προγράμματος-πλαισίου, του προγράμματος «Ορίζων 2020», του προγράμματος «Ορίζων Ευρώπη» και των προγραμμάτων Ευρατόμ.
            
            
               3.   Οι κύριοι διατάκτες δύνανται να μεταβιβάζουν περαιτέρω τις σχετικές εξουσίες σε δευτερεύοντες διατάκτες σύμφωνα με την απόφαση C(2018) 5120 της Επιτροπής, της 3ης Αυγούστου 2018, σχετικά με τους εσωτερικούς κανόνες για την εκτέλεση του γενικού προϋπολογισμού της Ευρωπαϊκής Ένωσης.
            
            
               4.   Η Επιτροπή αναθέτει στον κύριο διατάκτη της ορισθείσας υπηρεσίας την εξουσία να εγκρίνει εντάλματα πληρωμής για τη μεταφορά της συνεισφοράς που εισπράττει ο κύριος διατάκτης στον ΜΑΑ και, στη συνέχεια, στον διαχειριστή περιουσιακών στοιχείων. Η Επιτροπή αναθέτει επίσης στον κύριο διατάκτη της ορισθείσας υπηρεσίας την εξουσία έκδοσης ενταλμάτων είσπραξης για τη μεταφορά κεφαλαίων από τον διαχειριστή περιουσιακών στοιχείων στον ΜΑΑ, προκειμένου να διασφαλιστεί η επιστροφή των συνεισφορών και των παρεμβάσεων. Ο κύριος διατάκτης της ορισθείσας υπηρεσίας δύναται να μεταβιβάζει περαιτέρω τις σχετικές εξουσίες σε δευτερεύοντες διατάκτες.
            
            
               5.   Υπό την ιδιότητά της ως οικονομικού και διοικητικού διαχειριστή του MΑΑ, η ορισθείσα υπηρεσία επικυρώνει ή απορρίπτει τις συναλλαγές που έχουν εγκριθεί από τους κύριους διατάκτες, κατόπιν επαλήθευσης της συμμόρφωσης και της κανονικότητάς των εν λόγω συναλλαγών. Πριν από την επικύρωση της συναλλαγής, η ορισθείσα υπηρεσία δύναται να εκδίδει μη δεσμευτική γνώμη για τον ενδεδειγμένο χαρακτήρα της συναλλαγής. Όταν η γνώμη είναι αρνητική, η συναλλαγή επικυρώνεται από την ορισθείσα υπηρεσία μόνον εάν ο κύριος διατάκτης επιβεβαιώσει εγγράφως τη συναλλαγή, παρέχοντας την κατάλληλη αιτιολόγηση.
            
         
         
            Άρθρο 4
            Ο υπόλογος της Επιτροπής διορίζεται υπόλογος του ΜΑΑ.
         
         
            Άρθρο 5
            
               1.   Όταν η ορισθείσα υπηρεσία, σε συμφωνία με τον διαχειριστή χρηματοοικονομικών περιουσιακών στοιχείων, κρίνει ότι τα κεφάλαια του ΜΑΑ δεν επαρκούν για την επιστροφή των συνεισφορών του δικαιούχου κατά την πληρωμή του υπολοίπου, τίθενται προσωρινά σε εφαρμογή τα μέτρα που αναφέρονται στην παράγραφο 2.
            
            
               2.   Τυχόν αρνητικές χρηματοοικονομικές αποδόσεις, συμπεριλαμβανομένων τόκων, καθαρών πραγματοποιηθεισών ζημιών και ζημιών αποτίμησης, διοικητικών και τραπεζικών προμηθειών για τη διαχείριση του ΜΑΑ, όπως, μεταξύ άλλων, έξοδα συναλλαγών, ΤΠ και λογαριασμού, αμοιβές θεματοφυλακής, αμοιβές εξωτερικού ελέγχου, δαπάνες, καθώς και τυχόν τόκοι υπερημερίας επί της επιστροφής που οφείλεται στους δικαιούχους, μπορούν να καλύπτονται από εσωτερικά και/ή εξωτερικά έσοδα για ειδικό προορισμό που προκύπτουν από προηγούμενα και τρέχοντα προγράμματα-πλαίσια έρευνας και καινοτομίας, καθώς και από τον προϋπολογισμό των συμμετεχόντων προγραμμάτων. Χρησιμοποιούνται κατά προτεραιότητα τα εσωτερικά έσοδα για ειδικό προορισμό που προκύπτουν από ανακτήσεις (τόσο του τρέχοντος οικονομικού έτους όσο και εκ μεταφοράς δυνάμει του άρθρου 12 παράγραφος 4 στοιχείο β) του δημοσιονομικού κανονισμού (12)), καθώς και τα διαθέσιμα εξωτερικά έσοδα για ειδικό προορισμό από προηγούμενα ερευνητικά προγράμματα-πλαίσια.
            
            
               3.   Οι χρηματοδοτικοί πόροι που αναφέρονται στην παράγραφο 2 δεν χρησιμοποιούνται για τη χρηματοδότηση των παρεμβάσεων του ΜΑΑ, εκτός εάν πρόκειται για την κάλυψη συμβατικών υποχρεώσεων της χορηγούσας αρχής στο πλαίσιο παλαιότερα υπογεγραμμένων συμφωνιών επιχορήγησης του προγράμματος «Ορίζων 2020», όταν, βάσει της μηνιαίας οικονομικής κατάστασης του ΜΑΑ, η ορισθείσα υπηρεσία, σε συμφωνία με τον λογιστή του ΜΑΑ, θεωρεί ότι οι χρηματοοικονομικές αποδόσεις δεν επαρκούν ή όταν το διαθέσιμο ποσό καθαρών χρηματοοικονομικών αποδόσεων είναι κατώτερο από 15 εκατ. EUR.
            
            
               4.   Τυχόν μεταφορές προς τον ΜΑΑ στο πλαίσιο των προσωρινών μέτρων που καθορίζονται στην παράγραφο 2 δεν έχουν ποτέ ως αποτέλεσμα τη δημιουργία αποθεματικού άνω των 60 εκατ. EUR.
            
         
         
            Άρθρο 6
            Η απόφαση C(2013) 9092 καταργείται.
         
         
            Βρυξέλλες, 20 Δεκεμβρίου 2021.
            
               
                  Για την Επιτροπή
               
               Mariya GABRIEL
               
                  Μέλος της Επιτροπής
               
            
         
         
            (1)  ΕΕ L 170 της 12.5.2021, σ. 1.
         
            (2)  ΕΕ L 167 της 12.5.2021, σ. 81.
         
            (3)  Απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (ΕΕ L 412 της 30.12.2006, σ. 1).
         
            (4)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).
         
            (5)  Απόφαση του Συμβουλίου, της 19ης Δεκεμβρίου 2006, σχετικά με το ειδικό πρόγραμμα με το οποίο τίθεται σε εφαρμογή το έβδομο πρόγραμμα-πλαίσιο δραστηριοτήτων πυρηνικής έρευνας και εκπαίδευσης (2007-2011) της Ευρωπαϊκής Κοινότητας Ατομικής Ενέργειας (Ευρατόμ) (2006/976/Ευρατόμ) (ΕΕ L 400 της 30.12.2006, σ. 404).
         
            (6)  Απόφαση του Συμβουλίου, της 19ης Δεκεμβρίου 2011, για το πρόγραμμα-πλαίσιο δραστηριοτήτων πυρηνικής έρευνας και εκπαίδευσης της Ευρωπαϊκής Κοινότητας Ατομικής Ενέργειας (2012-2013) (2012/93/Ευρατόμ) (ΕΕ L 47 της 18.2.2012, σ. 25).
         
            (7)  Κανονισμός του Συμβουλίου (Ευρατόμ) αριθ. 1314/2013, της 16ης Δεκεμβρίου 2013, σχετικά με το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2014-2018) με το οποίο συμπληρώνεται το «Ορίζοντας 2020 – Πρόγραμμα-πλαίσιο για την έρευνα και την καινοτομία» (ΕΕ L 347 της 20.12.2013, σ. 948).
         
            (8)  Κανονισμός (Ευρατόμ) 2018/1563 του Συμβουλίου, της 15ης Οκτωβρίου 2018, σχετικά με το πρόγραμμα έρευνας και εκπαίδευσης της Ευρωπαϊκής Κοινότητας Ατομικής Ενέργειας (2019-2020) με το οποίο συμπληρώνεται το «Ορίζοντας 2020 — Πρόγραμμα-πλαίσιο για την έρευνα και την καινοτομία» και την κατάργηση του κανονισμού (Ευρατόμ) αριθ. 1314/2013 (ΕΕ L 262 της 19.10.2018, σ. 1).
         
            (9)  Απόφαση της Επιτροπής C(2018) 5120, της 3ης Αυγούστου 2018, σχετικά με τους εσωτερικούς κανόνες για την εκτέλεση του γενικού προϋπολογισμού της Ευρωπαϊκής Ένωσης (τμήμα Ευρωπαϊκή Επιτροπή) υπόψη των υπηρεσιών της Επιτροπής.
         
            (10)  Κανονισμός (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με τη θέσπιση των κανόνων συμμετοχής και διάδοσης του «Ορίζων 2020 – Πρόγραμμα-πλαίσιο έρευνας και καινοτομίας (2014-2020)» και την κατάργηση του κανονισμού (ΕΚ) αριθ. 1906/2006 (ΕΕ L 347 της 20.12.2013, σ. 81).
         
            (11)  Απόφαση της Επιτροπής C(2013) 9092, της 17ης Δεκεμβρίου 2013, για τη δημοσιονομική διαχείριση του Ταμείου Εγγυήσεων των Συμμετεχόντων που συστάθηκε βάσει του κανονισμού (ΕΕ) αριθ. [1290/2013] του Ευρωπαϊκού Κοινοβουλίου και του Συμβουλίου και για την τροποποίηση της απόφασης C(2005) 2992 της Επιτροπής.
         
            (12)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
      
      
         
            ΠΑΡΑΡΤΗΜΑ
            
               Κανόνες και διαδικασίες του μηχανισμού αλληλασφάλισης
            
            ΠΕΡΙΕΧΟΜΕΝΑ
            
                        1.
                     
                     ΓΕΝΙΚΟ ΠΛΑΙΣΙΟ
                     11
                  
                        1.2.
                     
                     Δομή του προϋπολογισμού, δαπάνες που σχετίζονται με τη διαχείριση του ΜΑΜ και συμμετέχοντες φορείς
                     11
                  
                        1.2.1.
                     
                     Η ειδική δομή του προϋπολογισμού του ΜΑΜ
                     11
                  
                        1.2.2.
                     
                     Διατάκτες
                     11
                  
                        1.2.3.
                     
                     Η ορισθείσα υπηρεσία της Επιτροπής για τη διαχείριση του ΜΑΜ
                     12
                  
                        1.2.4.
                     
                     Υπόλογος του ΜΑΜ
                     12
                  
                        1.2.5.
                     
                     Ο διαχειριστής χρηματοοικονομικών περιουσιακών στοιχείων
                     13
                  
                        1.2.6.
                     
                     Διυπηρεσιακή ομάδα του μηχανισμού αλληλασφάλισης
                     13
                  
                        2.
                     
                     ΣΥΝΕΙΣΦΟΡΕΣ ΣΤΟΝ ΜΑΜ
                     13
                  
                        2.1.
                     
                     Διαδικασία αριθ. 1 – Συνεισφορά
                     13
                  
                        3.
                     
                     ΕΠΙΣΤΡΟΦΗ ΣΥΝΕΙΣΦΟΡΩΝ ΤΟΥ ΜΑΜ
                     14
                  
                        3.1.
                     
                     Γενικοί κανόνες
                     14
                  
                        3.2.
                     
                     Διαδικασία αριθ. 2 – Επιστροφή
                     14
                  
                        3.2.1.
                     
                     Διαδικασία 2α – Πλήρης επιστροφή στους δικαιούχους
                     14
                  
                        3.2.2.
                     
                     Διαδικασία 2β – Πλήρης επιστροφή στη σχετική γραμμή του προϋπολογισμού
                     14
                  
                        3.2.3.
                     
                     Διαδικασία 2γ – Μερική επιστροφή στις νομικές οντότητες και τη σχετική γραμμή του προϋπολογισμού
                     14
                  
                        4.
                     
                     ΠΑΡΕΜΒΑΣΗ ΤΟΥ ΜΑΜ (ΑΘΕΤΗΣΕΙΣ)
                     15
                  
                        4.1.
                     
                     Εισαγωγή
                     15
                  
                        4.2.
                     
                     Διαδικασία αριθ. 3 – Παρέμβαση ΜΑΜ
                     15
                  
                        4.2.1.
                     
                     Διαδικασία 3α – Παρέμβαση ΜΑΜ σε τρέχουσες δράσεις (απευθείας μεταφορά σε κοινοπραξία)
                     15
                  
                        4.2.2.
                     
                     Διαδικασία 3β – Λοιπές παρεμβάσεις του ΜΑΜ (μεταφορά στη γραμμή του προϋπολογισμού)
                     16
                  
                        5.
                     
                     Λογιστικό σύστημα
                     17
                  
                        5.1.
                     
                     Ετήσιοι λογαριασμοί
                     17
                  
                        5.2.
                     
                     Μηχανογραφημένο λογιστικό σύστημα
                     18
                  
                        5.3.
                     
                     Εκτέλεση πληρωμών
                     18
                  
                        5.4.
                     
                     Είσπραξη εσόδων και ανάκτηση οφειλών
                     18
                  
                        5.5.
                     
                     Διαχείριση των τραπεζικών λογαριασμών «GF01»
                     18
                  
               ΕΙΣΑΓΩΓΗ
            
            Το παρόν παράρτημα καθορίζει τους κανόνες και τις διαδικασίες για όλες τις υπηρεσίες που συμμετέχουν στις λειτουργίες και τη διαχείριση του μηχανισμού αλληλασφάλισης (στο εξής: ΜΑΜ).
            Οι παρόντες κανόνες και διαδικασίες ισχύουν για τις δράσεις που χρηματοδοτούνται βάσει του έβδομου προγράμματος-πλαισίου (1) (στο εξής: ΠΠ7), του προγράμματος «Ορίζων 2020» (2), του προγράμματος «Ορίζων Ευρώπη» (3) και του προγράμματος έρευνας και κατάρτισης της Ευρατόμ (4) (στο εξής: προγράμματα Ευρατόμ).
            Ένας πλήρης οδηγός χρήστη για το προσωπικό που είναι υπεύθυνο για την υλοποίηση δράσεων στο πλαίσιο του ΠΠ7, του προγράμματος «Ορίζων 2020», του προγράμματος «Ορίζων Ευρώπη» και των προγραμμάτων Ευρατόμ θα συμπεριληφθεί στις «κατευθυντήριες γραμμές του ΜΑΜ».
            1.   ΓΕΝΙΚΟ ΠΛΑΙΣΙΟ
            
            1.2.   Δομή του προϋπολογισμού, δαπάνες που σχετίζονται με τη διαχείριση του ΜΑΜ και συμμετέχοντες φορείς
            
            1.2.1.   Η ειδική δομή του προϋπολογισμού του ΜΑΜ
            
            Μολονότι ο ΜΑΜ στερείται νομικής προσωπικότητας, διαθέτει δομή, λογιστικό σύστημα και σύστημα προϋπολογισμού (εταιρικός κωδικός «GF01») ανεξάρτητα από εκείνα της Επιτροπής (εταιρικός κωδικός «BG32») ή άλλων οργάνων της Ένωσης.
            1.2.2.   Διατάκτες
            
            Η Επιτροπή είναι ο διατάκτης του ΜΑΜ.
            Για τους σκοπούς της παρούσας απόφασης, τα ακόλουθα πρόσωπα νοούνται ως «κύριοι διατάκτες» (στο εξής: ΚΔ) για τη λειτουργία του ΜΑΜ, καθένας από τους οποίους είναι αρμόδιος για το μέρος του προϋπολογισμού του ΠΠ7, του προγράμματος «Ορίζων 2020», του προγράμματος «Ορίζων Ευρώπη» ή των προγραμμάτων Ευρατόμ που εκτελούν:
            
                        —
                     
                     
                        γενικοί διευθυντές των διαφόρων Γενικών Διευθύνσεων της Επιτροπής·
                     
                  
                        —
                     
                     
                        για τα προγράμματα Ευρατόμ, ο γενικός διευθυντής της ΓΔ RTD·
                     
                  
                        —
                     
                     
                        διευθυντές των εκτελεστικών οργανισμών·
                     
                  
                        —
                     
                     
                        κάτοχοι ισοδύναμων θέσεων σε οντότητες στις οποίες έχουν ανατεθεί καθήκοντα εκτέλεσης του προϋπολογισμού, όπως οι εκτελεστικοί διευθυντές κοινών επιχειρήσεων και άλλων σχετικών φορέων χρηματοδότησης, υπό τον όρο ότι τα καθήκοντα που σχετίζονται με τη λειτουργία του ΜΑΜ έχουν ανατεθεί σύμφωνα με το άρθρο 154 του δημοσιονομικού κανονισμού (5) και με την επιφύλαξη των όρων συμμετοχής στον ΜΑΜ που καθορίζονται στο μέσο ανάθεσης καθηκόντων εκτέλεσης του προϋπολογισμού.
                     
                  Οι ΚΔ είναι υπεύθυνοι για την παρακράτηση, από κάθε αρχική προχρηματοδότηση, της συνεισφοράς στον ΜΑΜ που προβλέπεται στις συμφωνίες επιχορήγησης τις οποίες διαχειρίζονται.
            Είναι επίσης υπεύθυνοι για i) την επιστροφή των συνεισφορών του ΜΑΜ στους δικαιούχους, ii) τις παρεμβάσεις του ΜΑΜ, συμπεριλαμβανομένων των πληρωμών και των ανακτήσεων. Κατά συνέπεια, είναι επίσης ΚΔ στο λογιστικό σύστημα «GF01».
            Παραμένουν πλήρως υπεύθυνοι για να διασφαλίζουν ότι τα κονδύλια που διαχειρίζονται χρησιμοποιούνται σωστά και ότι οι δαπάνες που τίθενται υπό τον έλεγχό τους είναι νόμιμες και ορθές.
            1.2.3.   Η ορισθείσα υπηρεσία της Επιτροπής για τη διαχείριση του ΜΑΜ
            
            Η ΓΔ RTD, ως ορισθείσα υπηρεσία, είναι υπεύθυνη για την παρακολούθηση και την εποπτεία της χρηστής δημοσιονομικής διαχείρισης των χρηματοοικονομικών συναλλαγών του ΜΑΜ. Αυτό δεν απαλλάσσει τους ΚΔ από την ατομική τους ευθύνη.
            Ειδικότερα, η ορισθείσα υπηρεσία:
            
                        —
                     
                     
                        μεταφέρει τις συνεισφορές των δικαιούχων από τον ειδικό εκτός προϋπολογισμού λογαριασμό «BG32» στον τραπεζικό λογαριασμό «GF01» (6)·
                     
                  
                        —
                     
                     
                        μεταφέρει συνεισφορές από τον τραπεζικό λογαριασμό «GF01» στον διαχειριστή χρηματοοικονομικών περιουσιακών στοιχείων·
                     
                  
                        —
                     
                     
                        παρακολουθεί αν υπάρχει επαρκής ρευστότητα στον τραπεζικό λογαριασμό «GF01» ώστε να έχει τη δυνατότητα να ανταποκρίνεται αμέσως σε αιτήσεις επιστροφής και αιτήσεις παρέμβασης·
                     
                  
                        —
                     
                     
                        παρέχει τακτικά στον υπόλογο του ΜΑΜ όλες τις πληροφορίες που είναι απαραίτητες για την άσκηση των καθηκόντων του·
                     
                  
                        —
                     
                     
                        διασφαλίζει τη λεπτομερή παρακολούθηση των ποσών που μεταφέρονται προς ή από τον διαχειριστή χρηματοοικονομικών περιουσιακών στοιχείων·
                     
                  
                        —
                     
                     
                        υποβάλλει περιοδικά στον διαχειριστή χρηματοοικονομικών περιουσιακών στοιχείων πρόβλεψη της ροής των συνεισφορών και των επιστροφών, με βάση τις πληροφορίες που παρέχουν οι συμμετέχουσες υπηρεσίες, καθώς και κάθε άλλη πληροφορία που ευλόγως απαιτείται από τον διαχειριστή χρηματοοικονομικών περιουσιακών στοιχείων για την εκτέλεση των καθηκόντων του·
                     
                  
                        —
                     
                     
                        υποβάλλει στους ΚΔ τριμηνιαίες εκθέσεις σχετικά με την οικονομική κατάσταση του ΜΑΜ·
                     
                  
                        —
                     
                     
                        παρακολουθεί την κατάσταση και την εξέλιξη του ΜΑΜ προκειμένου να δώσει τη δυνατότητα στην Επιτροπή να λάβει, εάν κριθεί απαραίτητο, τα κατάλληλα μέτρα μετριασμού, ώστε ο ΜΑΜ να μπορεί να συνεχίσει τις παρεμβάσεις του για την προστασία των οικονομικών συμφερόντων της Ένωσης και να επιστρέψει τις συνεισφορές στους δικαιούχους κατά την πληρωμή του υπολοίπου·
                     
                  
                        —
                     
                     
                        επαληθεύει εκ των υστέρων ότι οι ΚΔ έχουν παρακρατήσει ορθά τη συνεισφορά του ΜΑΜ από κάθε αρχική προχρηματοδότηση και ότι η συνεισφορά είναι ίση με το ποσοστό που καθορίζεται στη συμφωνία επιχορήγησης, εφαρμοζόμενη στο μέγιστο ποσό επιχορήγησης που αναφέρεται στη συμφωνία επιχορήγησης·
                     
                  
                        —
                     
                     
                        επικυρώνει ή απορρίπτει τις συναλλαγές που έχουν εγκριθεί από τους κύριους διατάκτες, μετά την επαλήθευση της συμμόρφωσης και της κανονικότητάς τους. Σε περίπτωση διαφωνίας σχετικά με τον ενδεδειγμένο χαρακτήρα της συναλλαγής, η ορισθείσα υπηρεσία εκδίδει μη δεσμευτική γνώμη πριν από την επικύρωσή της·
                     
                  
                        —
                     
                     
                        προεδρεύει στη διυπηρεσιακή ομάδα ΜΑΜ που αναφέρεται στο σημείο 1.2.6·
                     
                  
                        —
                     
                     
                        διασφαλίζει ότι το περιεχόμενο των κατευθυντήριων γραμμών του ΜΑΜ είναι επικαιροποιημένο·
                     
                  
                        —
                     
                     
                        παρέχει υποστήριξη στα οικονομικά στελέχη του σχετικού ΚΔ.
                     
                  1.2.4.   Υπόλογος του ΜΑΜ
            
            Ο διατάκτης του ΜΑΜ ασκεί τα καθήκοντά του σύμφωνα με τις αρχές που καθορίζονται στον «Χάρτη καθηκόντων και αρμοδιοτήτων του υπόλογου της Επιτροπής» (7).
            Το ειδικό λογιστικό σύστημα του ΜΑΜ αποτελεί μέρος του λογιστικού συστήματος της Επιτροπής. Ωστόσο, η λογιστική του είναι διαφορετική από εκείνη του γενικού προϋπολογισμού της Ένωσης.
            Η ορισθείσα υπηρεσία και ο διαχειριστής χρηματοοικονομικών περιουσιακών στοιχείων που αναφέρεται στο σημείο 1.2.5 υποβάλλουν στον υπόλογο του ΜΑΜ όλες τις πληροφορίες που είναι απαραίτητες για την κατάρτιση των λογαριασμών, οι οποίοι πρέπει να παρέχουν αληθή και ακριβή εικόνα του ενεργητικού και του παθητικού του ΜΑΜ. Ο υπόλογος του ΜΑΜ μπορεί να επαληθεύει τις ληφθείσες πληροφορίες και να διενεργεί τυχόν περαιτέρω ελέγχους που κρίνονται αναγκαίοι πριν από την υπογραφή των λογαριασμών. Ο υπόλογος του ΜΑΜ μπορεί να εκφράζει επιφυλάξεις, διευκρινίζοντας τη φύση και το πεδίο εφαρμογής τους.
            1.2.5.   Ο διαχειριστής χρηματοοικονομικών περιουσιακών στοιχείων
            
            Η Γενική Διεύθυνση Προϋπολογισμού (ΓΔ BUDG), ως διαχειριστής χρηματοοικονομικών περιουσιακών στοιχείων, διαχειρίζεται τα περιουσιακά στοιχεία του ΜΑΜ με βάση τη συμφωνία επιπέδου εξυπηρέτησης που συνάπτει με την ορισθείσα υπηρεσία.
            Η συμφωνία επιπέδου εξυπηρέτησης θα καθορίζει τη σχέση ανάμεσα στην ορισθείσα υπηρεσία και τον διαχειριστή χρηματοοικονομικών περιουσιακών στοιχείων, καθώς και τους επενδυτικούς κανόνες του ΜΑΜ, με σκοπό την κατάλληλη ισορροπία μεταξύ αποδεκτού επιπέδου επενδυτικού κινδύνου και μακροπρόθεσμης οικονομικής βιωσιμότητας του ΜΑΜ (8).
            Ο διαχειριστής χρηματοοικονομικών περιουσιακών στοιχείων θα παρακολουθεί τα κονδύλια σύμφωνα με τους κανόνες που καθορίζονται στη συμφωνία επιπέδου εξυπηρέτησης και θα αναφέρει στην ορισθείσα υπηρεσία κάθε χρήσιμη πληροφορία που σχετίζεται με την εντολή της.
            1.2.6.   Διυπηρεσιακή ομάδα του μηχανισμού αλληλασφάλισης
            
            Η διυπηρεσιακή ομάδα του μηχανισμού αλληλασφάλισης (στο εξής: ISG-ΜΑΜ) αποτελείται από τις Γενικές Διευθύνσεις, τους εκτελεστικούς οργανισμούς και τις κοινές επιχειρήσεις που συμμετέχουν στη λειτουργία του ΜΑΜ. Στα μέλη της περιλαμβάνεται επίσης εκπρόσωπος της Νομικής Υπηρεσίας της Επιτροπής, της ΓΔ BUDG και της κοινής υπηρεσίας νομικής υποστήριξης.
            Η ορισθείσα υπηρεσία προεδρεύει στην ISG-ΜΑΜ. Έχει συμβουλευτικό ρόλο.
            2.   ΣΥΝΕΙΣΦΟΡΕΣ ΣΤΟΝ ΜΑΜ
            
            Με βάση τη σχετική συμφωνία επιχορήγησης, η συνεισφορά παρακρατείται εξ ολοκλήρου από την αρχική προχρηματοδότηση. Εάν το ποσό επιχορήγησης της ΕΕ αυξηθεί μέσω τροποποίησης, θα εφαρμοστεί πρόσθετη αντίστοιχη παρακράτηση ως συνεισφορά στον ΜΑΜ (9).
            2.1.   Διαδικασία αριθ. 1 – Συνεισφορά
            
            Βήμα 1
            Κατά τη σύναψη συμφωνίας επιχορήγησης, ο ΚΔ παρακρατεί το ποσοστό της συνεισφοράς από την προχρηματοδότηση, όπως ορίζεται στη συμφωνία επιχορήγησης.
            Ο αρμόδιος οικονομικός εισηγητής καταχωρίζει ένταλμα πληρωμής προχρηματοδότησης (10) (στο εξής: ΕΠ) στο δικό του λογιστικό σύστημα. Το μέρος του ποσού του εν λόγω ΕΠ που προορίζεται για τον ΜΑΜ καταχωρίζεται από τον αρμόδιο οικονομικό εισηγητή σε ειδικό λογαριασμό εκτός προϋπολογισμού στο δικό του λογιστικό σύστημα.
            Το ΕΠ ακολουθεί τη σχετική διαδικασία έγκρισης και εκτελείται από τον αρμόδιο υπόλογο (11).
            Βήμα 2
            Η ορισθείσα υπηρεσία μεταφέρει τακτικά τις συνολικές σωρευτικές συνεισφορές από τους ειδικούς λογαριασμούς εκτός προϋπολογισμού στο λογιστικό σύστημα «GF01» (12) μέσω ΕΠ.
            Το ΕΠ ελέγχεται από οικονομικό ελεγκτή, εγκρίνεται από τον ΚΔ της ορισθείσας υπηρεσίας και εκτελείται από τον υπόλογο της Επιτροπής.
            Βήμα 3
            Η ορισθείσα υπηρεσία εγκρίνει, μέσω ΕΠ, τη μεταφορά των συνεισφορών από το λογιστικό σύστημα «GF01» στον διαχειριστή χρηματοοικονομικών περιουσιακών στοιχείων του ΜΑΜ και διασφαλίζει ότι ο τραπεζικός λογαριασμός «GF01» διαθέτει επαρκή ρευστότητα ώστε να μπορεί να ανταποκριθεί σε αιτήματα επιστροφών και παρεμβάσεων.
            Το εν λόγω ΕΠ ελέγχεται από οικονομικό ελεγκτή, εγκρίνεται από τον ΚΔ της ορισθείσας υπηρεσίας και εκτελείται από τον υπόλογο του ΜΑΜ.
            Η ορισθείσα υπηρεσία επαληθεύει εκ των υστέρων ότι ο ΚΔ έχει υπολογίσει και παρακρατήσει σωστά τη συνεισφορά στον ΜΑΜ από την αρχική προχρηματοδότηση. Εάν εντοπιστεί σφάλμα, η ορισθείσα υπηρεσία ενημερώνει τον αρμόδιο ΚΔ ο οποίος διορθώνει το ποσό.
            3.   ΕΠΙΣΤΡΟΦΗ ΣΥΝΕΙΣΦΟΡΩΝ ΤΟΥ ΜΑΜ
            
            3.1.   Γενικοί κανόνες
            
            Σύμφωνα με το άρθρο 37 παράγραφος 4 του κανονισμού (ΕΕ) 2021/695, η συνεισφορά που μεταβιβάζεται στον ΜΑΜ πρέπει να επιστρέφεται στους δικαιούχους κατά την πληρωμή του υπολοίπου. Το ποσό που πρέπει να επιστραφεί περιλαμβάνει τόκους υπερημερίας επί της παρακράτησης, κατά περίπτωση, αλλά δεν περιλαμβάνει τους τόκους που παράγονται από τον ΜΑΜ.
            Εάν ο υπολογισμός της πληρωμής του υπολοίπου δεν δικαιολογεί την επιστροφή ολόκληρης ή μέρους της αρχικής συνεισφοράς στους δικαιούχους, ολόκληρη η συνεισφορά ή το αντίστοιχο μέρος πρέπει να επιστραφεί στη σχετική γραμμή του προϋπολογισμού από την οποία εγκρίθηκε η αρχική ανάληψη δέσμευσης.
            3.2.   Διαδικασία αριθ. 2 – Επιστροφή
            
            Η επιστροφή των συνεισφορών πραγματοποιείται σύμφωνα με τις ακόλουθες τρεις διαδικασίες:
            3.2.1.   Διαδικασία 2α – Πλήρης επιστροφή στους δικαιούχους
            
            Εάν ο υπολογισμός της πληρωμής του υπολοίπου δικαιολογεί την πλήρη επιστροφή της αρχικής συνεισφοράς, ο αρμόδιος ΚΔ επιστρέφει τη συνεισφορά στους δικαιούχους μέσω του συντονιστή της δράσης.
            Ο οικονομικός εισηγητής δημιουργεί στο λογιστικό σύστημα «GF01» του δημοσιονομικού συστήματος ABAC (13) ΕΠ υπέρ του συντονιστή της δράσης. Στη συνέχεια, το ΕΠ ελέγχεται από οικονομικό ελεγκτή, εγκρίνεται από τον ΚΔ, επικυρώνεται από την ορισθείσα υπηρεσία στο ABAC SAP (14) και εκτελείται από τον υπόλογο του MIM.
            Εάν εντοπιστεί σφάλμα, η ορισθείσα υπηρεσία απορρίπτει τη συναλλαγή στο ABAC SAP και ενημερώνει τον αρμόδιο ΚΔ.
            3.2.2.   Διαδικασία 2β – Πλήρης επιστροφή στη σχετική γραμμή του προϋπολογισμού
            
            Εάν ο υπολογισμός της πληρωμής του υπολοίπου, αφού ληφθούν υπόψη οι απαιτήσεις της εφαρμοστέας συμφωνίας επιχορήγησης, δεν δικαιολογεί την επιστροφή κανενός μέρους της αρχικής συνεισφοράς στους δικαιούχους, ο αρμόδιος ΚΔ την επιστρέφει πλήρως στη γραμμή του προϋπολογισμού από την οποία πραγματοποιήθηκε η αρχική πληρωμή.
            Για τον σκοπό αυτόν, ο αρμόδιος ΚΔ εγκρίνει ένταλμα είσπραξης κατά του ΜΑΜ στο λογιστικό του σύστημα. Μόλις το ένταλμα είσπραξης επικυρωθεί από τον αρμόδιο υπόλογο, ο εισηγητής δημιουργεί ΕΠ στο λογιστικό σύστημα GF01.
            Ο οικονομικός εισηγητής δημιουργεί στο λογιστικό σύστημα «GF01» του ABAC ΕΠ υπέρ της γραμμής του προϋπολογισμού από την οποία πραγματοποιήθηκε η αρχική πληρωμή. Στη συνέχεια, το ΕΠ ελέγχεται από οικονομικό ελεγκτή, εγκρίνεται από τον ΚΔ, επικυρώνεται από την ορισθείσα υπηρεσία στο ABAC SAP και εκτελείται από τον υπόλογο του MIM.
            Εάν εντοπιστεί σφάλμα, η ορισθείσα υπηρεσία απορρίπτει τη συναλλαγή στο ABAC SAP και ενημερώνει τον αρμόδιο ΚΔ.
            3.2.3.   Διαδικασία 2γ – Μερική επιστροφή στις νομικές οντότητες και τη σχετική γραμμή του προϋπολογισμού
            
            Εάν ο υπολογισμός της πληρωμής του υπολοίπου δικαιολογεί τη μερική επιστροφή της αρχικής συνεισφοράς στους δικαιούχους, ο αρμόδιος ΚΔ επιστρέφει ένα μέρος του ποσού στον συντονιστή της δράσης.
            Ο αρμόδιος ΚΔ επιστρέφει το υπόλοιπο ποσό στη γραμμή του προϋπολογισμού από την οποία πραγματοποιήθηκε η αρχική πληρωμή.
            Για τον σκοπό αυτόν, ο αρμόδιος ΚΔ εγκρίνει ένταλμα είσπραξης κατά του ΜΑΜ στο λογιστικό του σύστημα. Μόλις το ένταλμα είσπραξης επικυρωθεί από τον αρμόδιο υπόλογο, ο εισηγητής δημιουργεί δύο ΕΠ στο λογιστικό σύστημα GF01 του ABAC. Το ένα υπέρ της γραμμής του προϋπολογισμού, το άλλο υπέρ του συντονιστή της δράσης. Στη συνέχεια, τα δύο ΕΠ ελέγχονται από οικονομικό ελεγκτή, εγκρίνονται από τον ΚΔ, επικυρώνονται από την ορισθείσα υπηρεσία στο ABAC SAP και εκτελούνται από τον υπόλογο του MΑM.
            Εάν εντοπιστεί σφάλμα, η ορισθείσα υπηρεσία απορρίπτει τη συναλλαγή στο ABAC SAP και ενημερώνει τον αρμόδιο ΚΔ.
            4.   ΠΑΡΕΜΒΑΣΗ ΤΟΥ ΜΑΜ (ΑΘΕΤΗΣΕΙΣ)
            
            4.1.   Εισαγωγή
            
            Εάν ένας δικαιούχος (συμπεριλαμβανομένου του συντονιστή) αθετήσει τις υποχρεώσεις του —δηλαδή δεν καταβάλει εντός της προβλεπόμενης προθεσμίας το σύνολο ή μέρος του ποσού που ορίζεται στο χρεωστικό σημείωμα— και ελλείψει εγγυήσεων ή περαιτέρω πιθανών αντισταθμίσεων, ο αρμόδιος ΚΔ εξετάζει το ενδεχόμενο έναρξης παρέμβασης του ΜΑΜ σύμφωνα με τις σχετικές συμβατικές διατάξεις (ΠΠ7, «Ορίζων 2020», πρόγραμμα Ευρατόμ ή «Ορίζων Ευρώπη»). Οι παρεμβάσεις του ΜΑΜ δεν επηρεάζουν τυχόν διοικητικές κυρώσεις ή μέτρα που ενδέχεται να επιβληθούν στη νομική οντότητα που αθέτησε τις υποχρεώσεις της δυνάμει του δημοσιονομικού κανονισμού.
            Εκτός από τις περιπτώσεις κατά τις οποίες οι παρεμβάσεις του ΜΑΜ απορρέουν από συμβατική διάταξη της συμφωνίας επιχορήγησης του προγράμματος «Ορίζων 2020», εάν η χρηματοοικονομική απόδοση που παράγεται από τον ΜΑΜ δεν επαρκεί για την κάλυψη της αθέτησης υποχρέωσης, ο ΜΑΜ δεν μπορεί να παρέμβει και η Επιτροπή, ο εκτελεστικός οργανισμός, η κοινή επιχείρηση ή το σχετικό όργανο της Ένωσης πρέπει να ανακτήσει το οφειλόμενο ποσό απευθείας από τον δικαιούχο ή, εάν είναι δυνατόν, από τη συνδεδεμένη οντότητα / το συνδεόμενο τρίτο μέρος.
            Δεν είναι δυνατή η έναρξη παρέμβασης ΜΑΜ:
            
                        —
                     
                     
                        για εντάλματα είσπραξης που εκδίδονται μετά την πληρωμή του υπολοίπου·
                     
                  
                        —
                     
                     
                        για εντάλματα είσπραξης που εκδίδονται για την ανάκτηση κατ’ αποκοπήν αποζημιώσεων και/ή οικονομικών κυρώσεων που οφείλει νομική οντότητα.
                     
                  Εάν μετά την πληρωμή του υπολοίπου, ο αρμόδιος ΚΔ εκδώσει ένταλμα είσπραξης κατά του συντονιστή για ποσά μη διανεμημένων προχρηματοδοτήσεων, ενδιάμεσων πληρωμών ή πληρωμών του υπολοίπου, ο ΜΑΜ δεν παρεμβαίνει.
            4.2.   Διαδικασία αριθ. 3 – Παρέμβαση ΜΑΜ
            
            4.2.1.   Διαδικασία 3α – Παρέμβαση ΜΑΜ σε τρέχουσες δράσεις (απευθείας μεταφορά σε κοινοπραξία)
            
            Σε περίπτωση καταγγελίας δικαιούχου (συμπεριλαμβανομένου του συντονιστή) της κοινοπραξίας κατά τη διάρκεια τρέχουσας δράσης (στο εξής: αθετών δικαιούχος) και όταν τα αχρεωστήτως εισπραχθέντα ποσά από τον αθετούντα δικαιούχο δεν επιστρέφονται από τον τελευταίο στην κοινοπραξία, ο ΜΑΜ παρεμβαίνει καταβάλλοντας τα εν λόγω ποσά στον συντονιστή (σε περίπτωση που ο αθετών δικαιούχος είναι ο συντονιστής, το ποσό που οφείλεται από την εν λόγω οντότητα καταβάλλεται από τον ΜΑΜ στον νέο συντονιστή), εφόσον πληρούνται οι ακόλουθες σωρευτικές προϋποθέσεις:
            
                        (a)
                     
                     
                        η δράση βρίσκεται ακόμη σε εξέλιξη (15)·
                     
                  
                        (b)
                     
                     
                        ο αρμόδιος ΚΔ θεωρεί ότι η παρέμβαση είναι αναγκαία και ενδείκνυται για την επιτυχή ολοκλήρωση της δράσης από την κοινοπραξία·
                     
                  
                        (c)
                     
                     
                        η υπόλοιπη κοινοπραξία συμφωνεί να υλοποιήσει τη δράση με τους ίδιους στόχους·
                     
                  
                        (d)
                     
                     
                        υπογράφεται τροποποίηση της συμφωνίας επιχορήγησης με την οποία καταγγέλλεται ο αθετών δικαιούχος (ή ο συντονιστής)·
                     
                  
                        (e)
                     
                     
                        εάν ο αθετών δικαιούχος είναι ο συντονιστής, διορίζεται νέος συντονιστής με τη σύμφωνη γνώμη των υπόλοιπων δικαιούχων.
                     
                  Ο αρμόδιος ΚΔ είναι υπεύθυνος για την επαλήθευση της εκπλήρωσης των ανωτέρω προϋποθέσεων.
            Η διαδικασία αυτή δεν εφαρμόζεται σε ποσά προχρηματοδοτήσεων ή ενδιάμεσων πληρωμών που δεν έχουν διανεμηθεί από τον συντονιστή.
            Έχοντας στόχο την επαλήθευση και την παρακολούθηση της συμμόρφωσης, της κανονικότητας και του ενδεδειγμένου χαρακτήρα της συναλλαγής, η ορισθείσα υπηρεσία ελέγχει την εκπλήρωση των ανωτέρω προϋποθέσεων και απορρίπτει τη συναλλαγή εάν δεν πληρούνται οι προϋποθέσεις. Όταν η ορισθείσα υπηρεσία απορρίπτει τη συναλλαγή, κοινοποιεί τους λόγους στον αρμόδιο ΚΔ. Εάν η ορισθείσα υπηρεσία κρίνει ότι δεν πληρούται η προϋπόθεση του στοιχείου β), εκδίδει μη δεσμευτική γνώμη με σημείωμα που απευθύνεται στον ΚΔ. Σε περίπτωση διαφωνίας του ΚΔ, ο εν λόγω διατάκτης επιβεβαιώνει γραπτώς τη θέση του με αιτιολογημένη απάντηση.
            Για κάθε παρέμβαση, η ορισθείσα υπηρεσία δύναται να ζητήσει πρόσβαση σε διοικητικά και οικονομικά αρχεία.
            Βήμα 1
            Ο οικονομικός εισηγητής του αρμόδιου ΚΔ δημιουργεί ΕΠ υπέρ του συντονιστή (ή του νέου συντονιστή) στο λογιστικό σύστημα «GF01» για το αχρεωστήτως καταβληθέν ποσό στον αθετούντα δικαιούχο. Στη συνέχεια, το ΕΠ ελέγχεται από οικονομικό ελεγκτή, εγκρίνεται από τον αρμόδιο ΚΔ και, εάν επικυρωθεί από την ορισθείσα υπηρεσία στο ABAC SAP, εκτελείται από τον υπόλογο του MIM.
            Από νομική άποψη, η πληρωμή πραγματοποιείται από την Επιτροπή, τον εκτελεστικό οργανισμό, την κοινή επιχείρηση ή άλλον σχετικό φορέα χρηματοδότησης, ακόμη και αν η πληρωμή πραγματοποιείται από τον υπόλογο του ΜΑΜ μέσω του λογαριασμού «GF01».
            Βήμα 2
            Παράλληλα, ο οικονομικός εισηγητής του αρμόδιου ΚΔ δημιουργεί ένταλμα είσπραξης στο όνομα της Επιτροπής, του εκτελεστικού οργανισμού, της κοινής επιχείρησης ή άλλου φορέα χρηματοδότησης κατά του αθετούντος δικαιούχου στο λογιστικό σύστημα «GF01» και πρέπει να αναφέρει τον τραπεζικό λογαριασμό του ΜΑΜ. Στη συνέχεια, το εν λόγω ένταλμα είσπραξης ελέγχεται από οικονομικό ελεγκτή, εγκρίνεται από τον αρμόδιο ΚΔ και, εάν επικυρωθεί από την ορισθείσα υπηρεσία στο ABAC SAP, εκτελείται από τον υπόλογο του MΑM, ο οποίος διασφαλίζει επίσης την παρακολούθησή του.
            Εάν ο αθετών δικαιούχος κηρύξει πτώχευση, υπόκειται σε διαδικασία αφερεγγυότητας ή βρίσκεται σε διαδικασία λύσης ή εκκαθάρισης, ο αρμόδιος ΚΔ πρέπει να αποστείλει δήλωση οφειλής στον εκκαθαριστή το συντομότερο δυνατόν (16). Ο αρμόδιος ΚΔ πρέπει επίσης να αποστείλει στον εκκαθαριστή το αντίστοιχο χρεωστικό σημείωμα.
            4.2.2.   Διαδικασία 3β – Λοιπές παρεμβάσεις του ΜΑΜ (μεταφορά στη γραμμή του προϋπολογισμού)
            
            Η διαδικασία αυτή εφαρμόζεται στις ακόλουθες περιπτώσεις, στις οποίες δεν έχουν εξοφληθεί τα χρεωστικά σημειώματα που έχουν καταρτιστεί:
            
                        a)
                     
                     
                        καταγγελία δικαιούχου (συμπεριλαμβανομένου του συντονιστή (17)) πριν από την πληρωμή του υπολοίπου, σε περιπτώσεις στις οποίες δεν εφαρμόζεται η διαδικασία 3α·
                     
                  
                        b)
                     
                     
                        καταγγελία συντονιστή πριν από την πληρωμή του υπολοίπου επειδή ο συντονιστής δεν διένειμε την προχρηματοδότηση ή οποιαδήποτε ενδιάμεση πληρωμή στους άλλους δικαιούχους της κοινοπραξίας·
                     
                  
                        c)
                     
                     
                        υπάρχει χρέος που προκύπτει από «αρνητική πληρωμή του υπολοίπου».
                     
                  Βήμα 1
            Ο αρμόδιος ΚΔ εκδίδει ένταλμα είσπραξης κατά του δικαιούχου ή του συντονιστή στο λογιστικό του σύστημα προς ανάκτηση του οφειλόμενου ποσού (σύμφωνα με τη σχετική συμφωνία επιχορήγησης).
            Βήμα 2
            Εάν το ποσό του χρεωστικού σημειώματος δεν επιστραφεί εν όλω ή εν μέρει εντός της καθορισμένης προθεσμίας και εάν ο συμψηφισμός από τον αρμόδιο υπόλογο δεν είναι εφικτός εν όλω ή εν μέρει, ο υπόλογος πρέπει να ενημερώσει τον αρμόδιο ΚΔ.
            Στη συνέχεια, ο αρμόδιος ΚΔ δημιουργεί, επαληθεύει και εγκρίνει ΕΠ στο λογιστικό σύστημα «GF01» για την καταβολή του συνόλου ή του μέρους του χρεωστικού σημειώματος που παραμένει ακόμη ανεξόφλητο. Στη συνέχεια, εάν επικυρωθεί από την ορισθείσα υπηρεσία στο ABAC SAP, το ΕΠ εκτελείται από τον υπόλογο του ΜΑΜ.
            Βήμα 3
            Παράλληλα, ο αρμόδιος ΚΔ δημιουργεί, επαληθεύει και εγκρίνει νέο ένταλμα είσπραξης κατά του αθετούντος δικαιούχου στο λογιστικό σύστημα «GF01». Στη συνέχεια, εάν επικυρωθεί από την ορισθείσα υπηρεσία στο ABAC SAP, το ένταλμα είσπραξης εκτελείται από τον υπόλογο του ΜΑΜ, ο οποίος εξασφαλίζει την παρακολούθησή του και λαμβάνει τα μέτρα που καθορίζονται στον δημοσιονομικό κανονισμό για να εξασφαλίσει την ανάκτηση του οφειλόμενου ποσού.
            Ο αρμόδιος ΚΔ καταρτίζει νέο χρεωστικό σημείωμα στο όνομα της Επιτροπής, του εκτελεστικού οργανισμού, της κοινής επιχείρησης ή άλλου σχετικού φορέα χρηματοδότησης, υπέρ του ΜΑΜ, το οποίο απλώς αντικαθιστά το αρχικό χρεωστικό σημείωμα, διατηρώντας την ίδια ημερομηνία πληρωμής και το ίδιο επιτόκιο και ενημερώνοντας δεόντως τον οφειλέτη.
            Εάν ο δικαιούχος εξοφλήσει το χρεωστικό σημείωμα, τα ποσά καταβάλλονται στον τραπεζικό λογαριασμό «GF01» μαζί με τους δεδουλευμένους τόκους υπερημερίας.
            Εάν ο δικαιούχος δεν εξοφλήσει το χρεωστικό σημείωμα, ενδέχεται να είναι εφικτές άλλες επιλογές για την ανάκτηση των εν λόγω χρηματικών ποσών, όπως ο συμψηφισμός των οφειλόμενων ποσών, ο καταλογισμός ευθυνών σε συνδεδεμένες οντότητες του δικαιούχου (18) ή η αναγκαστική ανάκτηση, κατά περίπτωση (19), ή, στην περίπτωση των φορέων χρηματοδότησης, κάθε άλλο κατάλληλο μέτρο που προβλέπεται σύμφωνα με τους κανόνες και τη διαδικασία του.
            Για τα βήματα 2 και 3: για την επαλήθευση και την παρακολούθηση της συμμόρφωσης και της κανονικότητας της συναλλαγής (ΕΠ και ένταλμα είσπραξης), η ορισθείσα υπηρεσία μπορεί να ζητήσει πρόσβαση σε διοικητικά και οικονομικά αρχεία. Εάν εντοπιστεί σφάλμα, η ορισθείσα υπηρεσία απορρίπτει τη συναλλαγή και ενημερώνει τον αρμόδιο ΚΔ.
            Σημειώσεις στο κεφάλαιο 4.2
            
                        1.
                     
                     
                        Κατ’ εφαρμογή της αρχής της χρηστής δημοσιονομικής διαχείρισης και με στόχο την προστασία των οικονομικών συμφερόντων της Ένωσης, ο ΚΔ θα πρέπει να επαληθεύει αν η κοινοπραξία ή τα μέλη της έχουν εκπληρώσει την υποχρέωσή τους (με βάση τη συμφωνία επιχορήγησης / τη σχολιασμένη συμφωνία επιχορήγησης) για έγκαιρη ενημέρωση σχετικά με τη μη διανομή της προχρηματοδότησης ή της ενδιάμεσης πληρωμής από τον συντονιστή. Ειδικότερα, μόλις ο αρμόδιος ΚΔ λάβει τις εν λόγω πληροφορίες, πρέπει να λάβει αμέσως κάθε δυνατό μέτρο για την αναστολή οποιασδήποτε περαιτέρω πληρωμής στον αθετούντα συντονιστή. Ο αρμόδιος ΚΔ μπορεί επίσης να εξετάσει αν τυχόν καθυστέρηση στην εν λόγω ενημέρωση, η οποία συνεπάγεται πρόσθετο χρηματοοικονομικό άνοιγμα του προϋπολογισμού της Ένωσης (δηλαδή περαιτέρω πληρωμή), πρέπει να καταλογιστεί στα μέλη της κοινοπραξίας.
                     
                  
                        2.
                     
                     
                        Όταν τα μέλη της κοινοπραξίας αναφέρουν τη μη διανομή με αδικαιολόγητη καθυστέρηση, προκειμένου να ενεργοποιηθεί η παρέμβαση του ΜΑΜ, ο ΚΔ πρέπει να έχει αποκομίσει εύλογη βεβαιότητα ότι ο συντονιστής δεν είχε συνάψει κανενός είδους διμερή ή πολυμερή συμφωνία με κανέναν από τους δικαιούχους στους οποίους δεν έχει καταβληθεί το υπό εξέταση ποσό, ιδίως για τη μείωση ή αντιστάθμιση ή αποζημίωση οποιουδήποτε μέρους του υπό εξέταση ποσού. Ο ΚΔ δύναται, εάν είναι αναγκαίο, να ζητήσει από τον συντονιστή και/ή τους δικαιούχους απόδειξη μεταφοράς ή είσπραξης.
                     
                  
                        3.
                     
                     
                        Ισχύει μόνο για το 4.2.2. Εάν δικαιούχος κηρύξει πτώχευση, δηλώσει αφερεγγυότητα ή βρίσκεται σε διαδικασία διάλυσης ή εκκαθάρισης, η Επιτροπή, ο εκτελεστικός οργανισμός, η κοινή επιχείρηση ή ο ΚΔ άλλου φορέα χρηματοδότησης κινεί αμέσως την παρέμβαση του ΜΑΜ πριν από την προθεσμία που καθορίζεται στο χρεωστικό σημείωμα (βήμα 1). Εάν το ένταλμα είσπραξης που εκδόθηκε στο «GF01» έχει εκδοθεί ή μπορεί να εκδοθεί πριν από οποιαδήποτε προθεσμία, τότε θα πρέπει να αποσταλεί στον δικαιούχο μόνο το χρεωστικό σημείωμα που αντιστοιχεί στο εν λόγω ένταλμα είσπραξης, με αντίγραφο προς τον εκκαθαριστή, στο όνομα της Επιτροπής, του εκτελεστικού οργανισμού, της κοινής επιχείρησης ή άλλου σχετικού φορέα χρηματοδότησης και υπέρ του ΜΑΜ.
                     
                  Σε κάθε περίπτωση, δεν καταβάλλονται άλλες πληρωμές στον συντονιστή έως ότου επιλυθεί η εν λόγω κατάσταση.
            5.   ΛΟΓΙΣΤΙΚΌ ΣΎΣΤΗΜΑ
            
            5.1.   Ετήσιοι λογαριασμοί
            
            Οι λογαριασμοί πρέπει να συμμορφώνονται με τους ισχύοντες κανόνες, να είναι ακριβείς και πλήρεις και να παρουσιάζουν αληθή και ακριβή εικόνα των περιουσιακών στοιχείων, της οικονομικής κατάστασης και του αποτελέσματος του οικονομικού έτους του ΜΑΜ.
            Ο υπόλογος του ΜΑΜ καθορίζει τις λογιστικές διαδικασίες και το λογιστικό σχέδιο.
            5.2.   Μηχανογραφημένο λογιστικό σύστημα
            
            Ο υπόλογος του ΜΑΜ καταρτίζει τις λειτουργικές προδιαγραφές του λογιστικού λογισμικού και μεριμνά για τη συμμόρφωσή τους με τους κανόνες και τις πρακτικές λογιστικής προτού τεθεί σε λειτουργία το εν λόγω σύστημα.
            Οι ΚΔ και η ορισθείσα υπηρεσία χρησιμοποιούν το κεντρικό σύστημα ABAC WORKFLOW για την πραγματοποίηση πληρωμών, την είσπραξη εσόδων και την ανάκτηση οφειλών. Το σύστημα ABAC SAP-ACCOUNTING χρησιμοποιείται για την τήρηση, την προετοιμασία και την παρουσίαση των λογαριασμών.
            Το λογιστικό σύστημα και οι λογιστικές διαδικασίες που χρησιμοποιούνται πρέπει να λαμβάνουν υπόψη τις ειδικές διαδικασίες του ΜΑΜ, όπως περιγράφονται στα τμήματα 2, 3 και 4 του παρόντος παραρτήματος.
            5.3.   Εκτέλεση πληρωμών
            
            Οι πληρωμές πραγματοποιούνται από τον υπόλογο του ΜΑΜ εντός των ορίων των διαθέσιμων κονδυλίων.
            Ο υπόλογος του ΜΑΜ δύναται να πραγματοποιεί πληρωμές με τραπεζικό έμβασμα μόνον εάν τα τραπεζικά στοιχεία του δικαιούχου και η επιβεβαίωση της ταυτότητάς του (ή τυχόν αλλαγές σε αυτά) έχουν καταχωριστεί εκ των προτέρων στην κεντρική βάση δεδομένων τρίτων της Επιτροπής.
            5.4.   Είσπραξη εσόδων και ανάκτηση οφειλών
            
            Ο υπόλογος του ΜΑΜ είναι υπεύθυνος για τα εντάλματα είσπραξης που καταρτίζει ο αρμόδιος ΚΔ και ενεργεί με τη δέουσα επιμέλεια για να διασφαλίζει την είσπραξή τους.
            Εάν οι οφειλές δεν εξοφληθούν εντός της προθεσμίας που καθορίζεται στο χρεωστικό σημείωμα, ο υπόλογος του ΜΑΜ εφαρμόζει την προ της άσκησης προσφυγής διαδικασία είσπραξης με την αποστολή υπενθυμίσεων και προειδοποιητικών επιστολών στον οφειλέτη.
            Ο υπόλογος του ΜΑΜ υπολογίζει και εισπράττει τους οφειλόμενους τόκους υπερημερίας σύμφωνα με τα προβλεπόμενα στο χρεωστικό σημείωμα.
            Εάν είναι αναγκαίο, ο υπόλογος του ΜΑΜ μπορεί να εισπράξει την οφειλή με συμψηφισμό ή με κατάπτωση εγγύησης που έχει κατατεθεί εκ των προτέρων (για τις δράσεις του ΠΠ7), αφού ενημερώσει τον αρμόδιο ΚΔ και τον αθετούντα δικαιούχο.
            Εάν οι οφειλές δεν ανακτηθούν μέσω της διαδικασίας προ της άσκησης προσφυγής, ο υπόλογος του MIM:
            
                        —
                     
                     
                        ζητεί από τον αρμόδιο ΚΔ να καταρτίσει εκτελεστή απόφαση σύμφωνα με το άρθρο 100 του δημοσιονομικού κανονισμού ή
                     
                  
                        —
                     
                     
                        εάν δεν είναι δυνατόν να επισημοποιηθεί το ένταλμα είσπραξης ως εκτελεστή απόφαση, δίνει εντολή στην αρμόδια υπηρεσία της Επιτροπής να εξασφαλίσει την έκδοση εκτελεστού τίτλου με δικαστικά μέσα, εφόσον συνάδει με τους εσωτερικούς κανόνες (20).
                     
                  Ο υπόλογος του ΜΑΜ δύναται να χορηγήσει στον οφειλέτη πρόσθετη προθεσμία πληρωμής, εάν ο οφειλέτης δεσμευτεί να καταβάλει τους οφειλόμενους τόκους υπερημερίας και καταθέσει εγγύηση που καλύπτει το κεφάλαιο και τους τόκους.
            Εφόσον απαιτείται, ο υπόλογος του ΜΑΜ δύναται ανά πάσα στιγμή της διαδικασίας να λάβει μέτρα για τη διασφάλιση των οικονομικών συμφερόντων της Ένωσης.
            5.5.   Διαχείριση των τραπεζικών λογαριασμών «GF01»
            
            Ο υπόλογος του ΜΑΜ είναι εξουσιοδοτημένος να διαχειρίζεται τους τραπεζικούς λογαριασμούς που χρησιμοποιούνται για την εκτέλεση πληρωμών και την είσπραξη εσόδων. Ο υπόλογος του ΜΑΜ είναι υπεύθυνος για τη διαφύλαξη των κεφαλαίων που κατατίθενται στους εν λόγω λογαριασμούς.
            Τουλάχιστον μία φορά τον μήνα, ο υπόλογος του ΜΑΜ πρέπει να επαληθεύει ότι τα ποσά που καταχωρίζονται στο λογιστικό σύστημα αντιστοιχούν στα ποσά των εν λόγω τραπεζικών λογαριασμών. Ο υπόλογος του ΜΑΜ πρέπει να διερευνά και, εφόσον απαιτείται, να διορθώνει τυχόν διαπιστωθείσες διαφορές.
            
               (1)  Απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (ΕΕ L 412 της 30.12.2006, σ. 1).
            
               (2)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).
            
               (3)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη», τον καθορισμό των κανόνων συμμετοχής και διάδοσής του, και για την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).
            
               (4)  Κανονισμός (Ευρατόμ) 2021/765 του Συμβουλίου, της 10ης Μαΐου 2021, σχετικά με τη θέσπιση προγράμματος έρευνας και κατάρτισης της Ευρωπαϊκής Κοινότητας Ατομικής Ενέργειας για την περίοδο 2021-2025, με το οποίο συμπληρώνεται το πρόγραμμα-πλαίσιο για την έρευνα και την καινοτομία «Ορίζων Ευρώπη» και σχετικά με την κατάργηση του κανονισμού (Ευρατόμ) 2018/1563 (ΕΕ L 167I της 12.5.2021, σ. 81).
            
               (5)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012. (ΕΕ L 193 της 30.7.2018, σ. 1).
            
               (6)  Πλην των συνεισφορών από τον Οργανισμό της Ευρωπαϊκής Ένωσης για το Διαστημικό Πρόγραμμα (EUSPA) (πρώην GSA), το Ευρωπαϊκό Ινστιτούτο Καινοτομίας και Τεχνολογίας (EIT), κοινές επιχειρήσεις.
            
               (7)  Απόφαση C(2018) 5120 final της Επιτροπής, της 3ης Αυγούστου 2018, σχετικά με τους εσωτερικούς κανόνες για την εκτέλεση του γενικού προϋπολογισμού της Ευρωπαϊκής Ένωσης (τμήμα Ευρωπαϊκή Επιτροπή) υπόψη των υπηρεσιών της Επιτροπής, παράρτημα 15 – Χάρτης των δημοσιονομικών παραγόντων, μέρος 3 – Χάρτης καθηκόντων και αρμοδιοτήτων του υπόλογου της Επιτροπής.
            
               (8)  Εξυπακούεται ότι η διαχείριση των περιουσιακών στοιχείων του ΜΑΜ συνεπάγεται την ανάληψη επενδυτικού κινδύνου από τον προϋπολογισμό της Ένωσης, γεγονός που σημαίνει ότι οι αποδόσεις των επενδύσεων μπορεί να είναι αρνητικές ή θετικές, ανάλογα με τις μελλοντικές συνθήκες και τη συμπεριφορά της αγοράς.
            
               (9)  Εκτός από τις δράσεις MSCA του προγράμματος «Ορίζων Ευρώπη».
            
               (10)  Κάθε αναφορά σε ΕΠ στο παρόν παράρτημα περιλαμβάνει επίσης εξ ορισμού την/τις αίτηση/-εις πληρωμής που συνδέεται/-ονται με αυτό.
            
               (11)  Οι κοινές επιχειρήσεις και άλλοι φορείς χρηματοδότησης διασφαλίζουν την εκτέλεση του ΕΠ από τον υπόλογό τους.
            
               (12)  Ο Ευρωπαϊκός Οργανισμός του Παγκόσμιου Δορυφορικού Συστήματος Πλοήγησης (GSA), το Ευρωπαϊκό Ινστιτούτο Καινοτομίας και Τεχνολογίας, οι κοινές επιχειρήσεις και άλλοι σχετικοί φορείς χρηματοδότησης μεταφέρουν τις συνεισφορές του ΜΑΜ απευθείας στο λογιστικό σύστημα «GF01».
            
               (13)  Το ABAC (λογιστική σε δεδουλευμένη βάση) είναι το ακρωνύμιο του δημοσιονομικού συστήματος ΤΠ της Ευρωπαϊκής Επιτροπής.
            
               (14)  Το SAP προσδιορίζει τη λογιστική μονάδα στο ABAC.
            
               (15)  Η διάρκεια της δράσης καθορίζεται στη συμφωνία επιχορήγησης.
            
               (16)  Όπως ορίζεται στον κανονισμό (ΕΕ) 2015/848 του Ευρωπαϊκού Κοινοβουλίου και του Συμβουλίου, της 20ής Μαΐου 2015, περί των διαδικασιών αφερεγγυότητας (ΕΕ L 141 της 5.6.2015, σ. 19).
            
               (17)  Για τον συντονιστή καλύπτει το μέρος της χρηματοδότησης που έχει εισπράξει σε σχέση με τις δικές του δαπάνες, αλλά δεν καλύπτει τη μη διανομή των προχρηματοδοτήσεων/ενδιάμεσων πληρωμών στα μέλη της κοινοπραξίας.
            
               (18)  Για τις δράσεις των προγραμμάτων «Ορίζων 2020» και «Ορίζων Ευρώπη», κατά περίπτωση, στο πλαίσιο της συμφωνίας επιχορήγησης.
            
               (19)  Διατάξεις εσωτερικής διαδικασίας για την είσπραξη απαιτήσεων που προκύπτουν από την άμεση διαχείριση και την είσπραξη προστίμων, κατ’ αποκοπή ποσών και χρηματικών ποινών βάσει των Συνθηκών [απόφαση C(2018) 5119 final της 3ης Αυγούστου 2018].
            
               (20)  Απόφαση C(2018) 5119 final της Επιτροπής, της 3ης Αυγούστου 2018 σχετικά με τις διατάξεις εσωτερικής διαδικασίας για την είσπραξη απαιτήσεων που προκύπτουν από την άμεση διαχείριση και την είσπραξη προστίμων, κατ’ αποκοπή ποσών και χρηματικών ποινών βάσει των Συνθηκών.